Official Journal L 105 , 25/04/1990 P. 0009 - 0010

Finnish special edition: Chapter 3 Volume 32 P. 0133

Swedish special edition: Chapter 3 Volume 32 P. 0133



NARIADENIE KOMISIE (EHS) Č. 1014/90 z 24. apríla 1990 stanovujúce podrobné vykonávacie pravidlá pre definovanie, popis a prezentáciu liehovín KOMISIA EURÓPSKYCH SPOLOČENSTIEV so zreteľom na Zmluvu o založení Európskeho hospodárskeho spoločenstva, so zreteľom na nariadenie Rady (EHS) č. 1576/89 z 29. mája 1989 stanovujúce všeobecné pravidlá pre definovanie, popis a prezentáciu liehovín1), najmä článok 1 (4) (f) (1) (a), (g), (i) (1) (d), (i) (2), (i) (1) a (i) (b) a (r) (1), keďže sa musia prijať podrobné pravidlá na uplatňovanie nariadenia (EHS) č. 1576/89, aby boli zabezpečené základné klasifikácie zásad stanovených v uvedenom nariadení a doplňujúcich pravidlách k tomuto nariadeniu, keďže tieto klasifikácie a doplňujúce pravidlá by mali najprv brať do úvahy kritériá, ktoré sa dodržiavali vtedy, keď bolo prijaté samotné nariadenie (EHS) č. 1576/89; keďže je tiež vhodné použiť ako základ tradície a zvyky rôznych regiónov spoločenstva, aspoň pokiaľ sú kompatibilné s jednotným trhom; keďže ďalším kritériom by malo byť vyhnutie sa všetkým možným zdrojom zámeny informácií uvedených na etiketách a zaručenie, že spotrebiteľ dostane čo najúplnejšie a najzrozumiteľnejšie informácie, čo sa týka označenia etiketami, keďže by sa toto nariadenie malo uplatňovať bez vplyvu na prechodné ustanovenia stanovené v nariadení Komisie (EHS) č. 3773/89 zo 14. decembra 1989, stanovujúcom prechodné opatrenia týkajúce sa liehovín2), keďže opatrenia stanovené v tomto nariadení sú v súlade so stanoviskom Implementačného výboru pre liehoviny, PRIJALA TOTO NARIADENIE: Článok 1 Pre účely článku 1 (4) (f) (1) (a) nariadenia (EHS) č. 1576/89 množstvo vínnych kalov, ktoré sa môže pridať k hroznovým výliskom pri výrobe liehoviny z hroznových výliskov, nesmie prekročiť 25 kg na 100 kg použitých hroznových výliskov. Množstvo etanolu pochádzajúceho z vínnych kalov nesmie prekročiť 35 objemových percent celkového množstva etanolu v hotovom produkte. Článok 2 Pre účely článku 1 (4) (g) nariadenia (EHS) č. 1576/89 destilát z ovocných výliskov je liehovina získaná výhradne fermentáciou a destiláciou ovocných výliskov s výnimkou hroznových výliskov na menej ako 86 objemových percentách etanolu. Opakovaná destilácia na rovnaké objemové percentá etanolu je povolená. Množstvo prchavých látok musí byť najmenej 200 g na 1 hektoliter 100 %-ného etanolu. Množstvo metanolu musí byť najviac 1 500 g na 1 hektoliter 100 %-ného etanolu. V prípade liehoviny z výliskov z kôstkového ovocia množstvo kyseliny kyanovodíkovej musí byť najviac 10 g na 1 hektoliter 100 %-ného etanolu. V obchodnom označení sa musí uviesť názov druhu ovocia v spojení so slovným označením "destilát z výliskov". Ak sa použijú výlisky rôznych druhov ovocia, v obchodnom označení musí byť uvedené slovné spojenie "destilát z ovocných výliskov". Článok 3 Pre účely článku 1 (4) (i) (1) (d) nariadenia (EHS) č. 1576/89 názov ovocia môže nahradiť slovo "destilát", pred ktorým je názov ovocia výlučne v prípade nasledujúcich druhov ovocia: - mirabelky (Prunus domestica L. var. syriaca) - slivky (Prunus domestica L.) - bystrické slivky (Prunus domestica L.) - planika (Arbutus unedo L.) - jablká Golden Delicious V prípade, že konečný spotrebiteľ by mohol byť uvedený do omylu, etiketa musí obsahovať aj slovo "destilát", doplnené prípadne aj o vysvetlenie. Článok 4 Liehoviny uvedené v článku 1 (4) (i) (2) nariadenia (EHS) č. 1576/89 môžu byť označené slovom "destilát", pred ktorým je názov ovocia, len ak je na etikete slovné spojenie "vyrobené maceráciou a destiláciou". Predchádzajúci odsek sa vzťahuje na liehoviny získané z plodov nasledovných druhov ovocia: - černice (Rubus fruticosus L.) - jahody (Fragaria L.) - čučoriedky (Vaccinium myrtillus L.) - maliny (Rubus idaeus L.) - červené ríbezle (Ribes vulgare Lam.) - trnky (Prunus spinosa L.) - jarabina domáca (Sorbus domestica L.) - cesmína (Illex cassine L.) - jarabina oskoruša (Sorbus turminalis L.) - baza čierna (Sambucus nigra L.) - ruža šípková (Rosa canina L.) - čierne ríbezle (Ribes nigrum L.) Článok 5 Pre účely článku 1 (4) (i) (l) nariadenia (EHS) č. 1576/89 množstvo použitého ovocia musí byť najmenej päť kg na 20 litrov 100 %-ného etanolu. Článok 6 1. Výnimky uvedené v článku 1 (4) (i) (l) (b) nariadenia (EHS) č. 1576/89 sa budú vzťahovať na najvyššie množstvo metanolu v ovocných destilátoch, ktoré sa zvýši na 1500 g na 1 hektoliter 100 %-ného etanolu v prípade liehovín získaných individuálnymi výrobcami ovocia v páleniciach, ktorých celková ročná produkcia príslušnej liehoviny neprekračuje 500 hektolitrov 100 %-ného etanolu získaného z nasledovných druhov ovocia: - slivky (Prunus domestica L.), - mirabelky (Prunus domestica L. var. syriaca), - bystrické slivky (Prunus domestica L.) - jablká (Malus domestica Borhh) - planika (Arbutus unedo L.) 2. Odsek 1 sa do 31. decembra 1992 bude uplatňovať aj na liehovinu získanú z hrušiek (Pyrus comunis) bez akéhokoľvek obmedzenia, čo sa týka ročnej produkcie páleníc. Článok 7 Na základe výnimky z článku 1 (4) (r) (1) nariadenia (EHS) č. 1576/89 najnižšie množstvo cukru 100 g na 1 liter stanovený pre likéry je tu znížené na: - 80 g na 1 liter horcového likéru vyrobeného s použitím horca ako jedinej aromatickej látky; - 70 g na 1 liter čerešňových likérov, v ktorých etanol pozostáva výlučne z čerešňového destilátu. Článok 8 Toto nariadenie nadobúda účinnosť 1. mája 1990. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli, 24. apríla 1990 Za Komisiu Ray MAC SHARRY Člen Komisie 1)(1) OJ č. L 160, 12.6.1989, s. 1 2)(2) OJ č. L 365, 15. 12. 1989, s. 48